એ સમયે રવિભાઈ અંબાલાલ સારાભાઈ પાસે શિક્ષક તરીકે નોકરીમાં હતા. અમદાવાદના કલેક્ટર મી. ચેટરફીલ્ડ સાથે અંબલાલ સારાભાઈને સારી દોસ્તી હતી, એટલે એમણે પોતાનો, પોતાની પત્નીનો અને રવિભાઈનો પાસ મેળવી લીધા હતા. મુકદમો ચાલતો હતો ત્યારે રવિભાઈએ ચોરીછુપીથી કોર્ટરૂમમાં ચાલતી ગતિવિધિના સ્કેચ દોરી લીધા હતા. રવિભાઈના એક મિત્ર મી. સ્ટેન્ડીંગ એમની બાજુમાં જ બેઠેલા, તેમણે આ જોયું હતું. જજે ગાંધીજીને છ વર્ષની કેદની સજા કરી, પણ ચુકાદામાં ઉમેર્યું કે, “જો સરકાર આ સજા માફ કરશે તો સૌથી વધારે ખુશી મને થશે.”